送楊廷秀祕監赴江東漕
作者：樓鑰
朝代：宋

paragraphs: 平生楊誠齋，可仰不可見。
去年尺一書，老韓忽同傳。
道山故僊伯，再上右文殿。
蓬萊幾清淺，筆力愈雄健。
獨挾風雅輈，孰敢當白戰。
一官定一集，流傳殆千卷。
拙工見大匠，有技不敢獻。
誰持斫鬃篇，徑徹巖下電。
誦之百寮上，慙汗幾被面。
公今欲何之，江左去乘傳。
鼻閒長栩栩，仕已忘欣怨。
英英日暮雲，薦紳極追戀。
挽公不得留，觴豆紛祖餞。
惟應三山高，須公和江練。
君王念疇昔，臨遣尤繾綣。
公乎遂來歸，密侍清閒燕。
坐寢淮南謀，如彼雪見睍。
從容處籌帷，侵疆歸古汴。